เมืองไทยฯอู้ฟู่กำไร8พันล้าน
เมืองไทยประกันชีวิตกำไรดี 8,000 ล้าน ตั้งเป้าปีนี้เบี้ยรวมโต 10% ตั้งแผนกนวัตกรรมพัฒนาสินค้าและบริการเข้าถึงลูกค้ารายตัว
25 ม.ค. 2560

เมืองไทยประกันชีวิตกำไรดี 8,000 ล้าน ตั้งเป้าปีนี้เบี้ยรวมโต 10% ตั้งแผนกนวัตกรรมพัฒนาสินค้าและบริการเข้าถึงลูกค้ารายตัว
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ในปีที่ผ่านมาบริษัทมีกำไรสุทธิ 8,000 ล้านบาท เพิ่มขึ้นเมื่อเทียบกับปี 2558 ที่มีกำไรสุทธิ 7,241 ล้านบาท โดยในปี 2560 ตั้งเป้าหมายทำเบี้ยรับรวมให้ได้เพิ่มขึ้นไม่ต่ำกว่า 10% จากปี 2559 ที่ทำได้ 9.7 หมื่นล้านบาท เพิ่มขึ้น 10.5% สูงกว่าอุตสาหกรรมที่คาดว่าเพิ่มขึ้นประมาณ 6% 
สำหรับการตั้งเป้าหมายเติบโต 10% เพราะเห็นว่าอัตราดอกเบี้ยในตลาดเริ่มขยับขึ้น ซึ่งจะทำให้บริษัทสามารถรุกตลาดได้ดีกว่าปี 2559 ที่อัตราดอกเบี้ยต่ำที่สุด โดยจะเน้นตอบสนองความต้องการของลูกค้าให้ได้รายตัว
นอกจากนี้ ในปี 2560 ยังได้จัดตั้งแผนก “ฟูเชีย อินโนเวชั่น เซ็นเตอร์” เพื่อสร้างนวัตกรรมใหม่ๆ โดยดึงคนรุ่นใหม่จากหลากหลายธุรกิจ และจับมือกับพันธมิตรทางธุรกิจเทคโนโลยี และพันธมิตรที่ไม่ได้อยู่ในธุรกิจเทคโนโลยี เพื่อร่วมกันคิดค้นพัฒนาผลิตภัณฑ์และบริการให้สามารถตอบสนองความต้องการของลูกค้าได้แบบรายตัว เพราะความต้องการของคนที่เปลี่ยนแปลงไป
“เป็นการสร้างวัฒนธรรมใหม่ให้เกิดคิดค้นนวัตกรรม เพื่อที่จะเปลี่ยนองค์กรรองรับกับโลกธุรกิจใหม่ในอีก 3-5 ปีข้างหน้า ซึ่งไม่มีใครรู้ว่าหน้าตาจะออกมาเป็นอย่างไร” นายสาระ กล่าว
นายสาระ กล่าวว่า ไม่สามารถเปิดเผยตัวเลขการลงทุนในแผนกดังกล่าวได้ แต่เป็นแผนกที่จะเป็นสนามทดลองและให้เงินทุนสนับสนุนเหล่าสตาร์ทอัพที่สร้างนวัตกรรมใหม่ๆ ในมุมของผู้บริโภค ไม่ได้คิดมุมของธุรกิจประกันชีวิต เป็นการคิดจากคนนอกองค์กรมองเข้ามาในธุรกิจ และต้องตอบโจทย์ลูกค้าเรื่องความรวดเร็ว สะดวก สบาย
ทั้งนี้ ได้กำหนดให้แผนกดังกล่าวต้องมีโครงการใหม่ๆ ออกมาเดือนละ 2-3 โครงการ โดยไม่มีการตัดสินว่าถูกหรือผิด แต่จะนำมาทดลองว่าสามารถใช้ได้ หรือไม่ได้ หากสามารถใช้ได้ ทางบริษัทจะได้สิทธิเป็นรายแรกในการใช้บริการนั้นจากโครงการดังกล่าว ในฐานะผู้สนับสนุนด้านเงินทุนหรืออาจจะร่วมทำตลาดจากโครงการนั้นๆ ร่วมกับสตาร์ทอัพเจ้าของความคิดด้วย
นายสาระ กล่าวว่า บริษัทพยายามที่จะหารูปแบบการดำเนินธุรกิจที่เหมาะสมกับโลกที่เปลี่ยนไป เพื่อให้สามารถเติบโตต่อไปได้ เพราะจะเห็นว่าการไม่เปลี่ยน หรือตามโลกไม่ทัน ทำให้บริษัทที่เคยมีขนาดใหญ่กลายเป็นบริษัทที่เล็กลงอย่างต่อเนื่องในเวลาเพียงไม่กี่ปี
นายสาระ กล่าวอีกว่า สำหรับผลการดำเนินงานในปี 2559 ที่เบี้ยรับรวมไม่เป็นไปตามเป้าหมาย 1 แสนล้านบาท ตามที่วางไว้เมื่อต้นปี เนื่องมาจากอัตราดอกเบี้ยระยะยาวต่ำที่สุดในช่วงชีวิตของการทำงาน ประกอบกับระหว่างปีมีกฎเกณฑ์ใหม่ๆ ที่มีความเป็นสากลมากขึ้น ทำให้บริษัทต้องมาปรับแบบประกันชีวิตที่ไปเน้นความคุ้มครองชีวิตและสุขภาพมากขึ้น ทำให้ได้เบี้ยรวมลดลง